Mózes második könyve XCIX.

Mózes evangéliuma
2Móz 6,6-8
Lekció: 
Az 1800-as évek vége felé egy kisebb festészeti irányzat alakult ki Franciaországban, amely a pointillizmus nevet viselte. Nevét onnan kapta, hogy a képek apró, pontszerű ecsetvonásokból épülnek fel. A festő csak kevés színt használ a képhez, a színeket nem keveri a palettáján, hanem ezekből az apró, egymás mellé helyezett festékpöttyökből alakul ki a kép. Közel hajolva csak váltakozó színű képpontokat látunk, azonban ha eltávolodunk, kibomlik a szép kép. Mondhatnánk, hogy a pointillisták feltalálták a televízió és monitor ősét, ahol szintén sok három színű képpont egymás mellé helyezésével áll elő a kép.
Miért mondom el ezt? Azért, mert az eltelt években 98 igehirdetés pöttyel festettük meg a Kivonulás könyvét. Közel száz részletre osztottuk Mózes írását a kivonulásról, és átküzdöttük magunka a tíz csapáson, a szabadításon, a Tízparancsolaton és a Sátor építésén. Nagyon szeretném, ha e hosszú tanulmányozás után Mózes második könyve nem csupán sok kis részlet, tanítás összevisszasága lenne számunkra, hanem ahogy majd eltávolodunk, kibomlana előttünk az ezekből előálló nagy kép. Szeretném, ha egy gyönyörű portré lenne számunkra Istennek e könyve, amit gyakran előveszünk, vizsgálunk és szeretünk. Éppen ezért a mai alkalommal pár pontban szeretném felfesteni a nagy képet, és elismételni a könyv fő üzenetét.
„6Azért mondd meg Izráel fiainak: Én vagyok az ÚR, és kihozlak titeket Egyiptom nehéz igája alól, és megszabadítalak titeket a kemény szolgálattól, és megmentelek benneteket kinyújtott karral és nagy büntető ítéletek által. 7Népemmé fogadlak titeket, Istenetek leszek, és megtudjátok, hogy én vagyok a ti URatok és Istenetek, aki kihoztalak titeket Egyiptom nehéz igája alól. 8És beviszlek titeket arra a földre, amelyet esküvel ígértem, hogy Ábrahámnak, Izsáknak és Jákóbnak adom, és nektek adom örökségül, én, az ÚR!” (6,6-8)
1. Én vagyok az ÚR

Amikor belekezdtünk Mózes második könyvének tanulmányozásába, az első igehirdetésem címe az volt: Isten története. Ezzel a címmel arra akartam utalni, hogy ez a könyv elsősorban nem a zsidó népről szól, hanem sokkal inkább Istenről. Némely írásmagyarázó úgy is szokta emlegetni a Kivonulás könyvét, mint Mózes evangéliumát. Akárcsak a Jézusról szóló négy evangélium, úgy Mózes második könyve is az örömhírről szól: Isten kimenti népét a bálványok közül, a bűn szolgaságából, és szövetséget köt velük, hogy Őt megismerjék és Vele örök kapcsolatban legyenek. A Kivonulás könyve – akárcsak az evangéliumok – mindenekelőtt erről az Istenről szól.
Nem meglepő tehát, hogy e könyvben annyi kijelentést találunk Istenről. Tizenhatszor hangzik el, hogy „én vagyok az Úr”. Ha tehát a kivonulás Istenről szól, akkor mit tanultunk róla ez idő alatt?
Fenséges Isten. „Én vagyok az ÚR” – Isten ezzel a mondattal úgy mutatkozik be, mint a világmindenség királya. Ő az ÚR, Ő a Király, Ő az örök VAGYOK. Ő mindig ugyanaz, mert semmi és senki sem kényszerítheti a változásra. Ő annak kegyelmez, akinek kegyelmezni akar – ettől senki és semmi nem térítheti el. Isten tetteinek mozgatója egyedül Istenben magában van: azért tesz valamit, mert abban örömét leli, és csakis ezért.
Ez az Isten fenséges. Dicsősége nem hasonlítható egy földi királyhoz sem. Gondolj bele abba, amikor leszállt a Sínai-hegyre: a föld remegett, a hegy füstölgött, tűz szállt alá – az élettelen anyagok is válaszoltak Isten érkezésére! Vagy gondolj arra, amikor Isten Mózesnek megmutatott valamit a dicsőségéből – Mózes csupán „hátulról”, egy pillanatig, Isten kezétől védve láthatta meg az Urat, ám még így is hosszú ideig fénylett az arca Isten dicsőségétől. 
Ez az Isten erős. Az Ő erejét mutatja az egyiptomi tíz csapás, amiben Isten megmutatta, hogy Ő mindennek Ura: folyónak, levegőnek, földnek, állatoknak – életnek és halálnak. Kenyeret tud adni a semmiből, vizet tud fakasztani a kősziklából – mindenre képes. 
Ezt az Isten hirdeti a Kivonulás könyve. Ő az Úr, Ő a Mindenható, Ő az örökké dicsérendő.
Szövetséges név. Ám Istennek ez a neve: Úr vagy Jahveh ennél többet is jelent. Nem csupán az örök dicsőségről és ellenállhatatlan erőről szól. Hanem amikor Isten azt mondja: „én vagyok az Úr”, hozzá is teszi, hogy Ábrahámnak, Izsáknak és Jákóbnak Istene. Vagyis Ő olyan Isten, aki az Ő népéért cselekszik. Akinek minden tulajdonságát, egész lényét az Ő népe élvezi. Az ÚR, Jahveh Istennek az a neve, amelyet a népe számára jelentett ki. E névben lesz gyengéddé Isten hatalmas ereje, válik közelivé Isten rettentő fensége. Jahveh – az az Isten, aki közel jött népéhez, aki táboruk közepén egy sátorban vett lakozást, és aki ezerötszáz évvel később Fiát küldte a földre, hogy meghaljon lázadó népe bűneiért.
2. Az ÚR, a Megváltó

Az Úr azonban nemcsak „bemutatkozik”, hanem ígéreteket tesz népének. Először is a következőt mondja: „Én vagyok az ÚR, és kihozlak titeket Egyiptom nehéz igája alól, és megszabadítalak titeket a kemény szolgálattól, és megmentelek benneteket kinyújtott karral és nagy büntető ítéletek által.” 
A bűn nyomorúsága. E versek beszélnek nekünk a bűn nyomorúságáról. Isten szabadítást ígér – Egyiptom nehéz igájától és a kemény szolgálattól. A Kivonulás könyvének végére érve tudjuk, hogy ez ígéretek nemcsak a zsidók fogságból való szabadulásáról szólnak, hanem a mi bűnből való szabadulásunkról is. Az egyiptomi rabság a mi bűn és Sátántól való fogságunkra mutat. A bűn pedig nem jó úr. Gondolj csak a fáraóra! A szolgálat kemény volt: szalma nélkül kellett téglát vetni, hajcsárok őrizték minden lépésüket és hatalmaskodtak rajtuk, gyermekeiket a fáraó megöltette. A szolgálat ráadásul fogollyá tette őket: fellebbezni nem lehetett, az országot nem hagyhatták el, remény a jobbulásra nem volt. Ilyen a bűn is: nyomorúságba taszít és foglyokká tesz minket.
Tudom, hogy ezt nagyon sokszor nehéz elhinni. A bűn ritkán mutatja magát igazi valójában. A világ és a Sátán csomagolja a bűnöket. A lustaságot élelmességnek hívja, az államtól való lopást találékonyságnak, a házasságtörést élvezetes kis kalandnak, az internetes pornográfiát veled született vágyaid természetes kielégítésének. De látjuk, mi történik körülöttünk? A bűn elveszti drámaiságát, brutalitását, nyomorúságát. Nem kemény szolgálat és nehéz iga – hanem kívánatos gyümölcs lesz. Kedves budapesti gyülekezet, könyörgöm, hogy nyíljanak fel erre szemeitek. Kérlek, szánjatok időt a bűnre, hogy meglássátok, miért gonosz az! Olvastam egy cikket, ahol a szerző negyven pontban foglalta össze, hogy mit jelentene ő és családja számára a házasságtörése. Végiggondolta gyermekei nyomorúságát, feleségével megszakadó kapcsolatát, lelkének mély sebeit, Isten káromoltatását, és így meglátta e bűn igazi, undorító, nyomorúságos arcát – és nem kell neki belőle! Kívánom, hogy mi is járjunk az ő nyomdokain! Kívánom, hogy készítsünk számvetést életünk aprónak tűnő bűneiről: a lustaságról, a fegyelmezetlenségről, az indulatról, a pletykáról, a közömbösségről! Lássuk meg, hogy kemény árat kérnek lelkünktől, és képtelenné tesznek a jóra – lássuk meg, és meneküljünk!
Isten haragja a bűn miatt. A Kivonulás könyve nem csupán a bűn szörnyűségét írja le, hanem Isten haragját is a bűn miatt. Isten azt mondja, hogy „büntető ítéletek által” hozza ki népét. A kivonulás egyik oldalról szabadítás a zsidóknak, ám ítélet az egyiptomiaknak. A bűn legnagyobb problémája nem abban van, hogy nekünk rossz, hanem abban, hogy Isten jogos átkát vonjuk a fejünkre. Mennyire haragszik Isten a bűnre? Nézz Egyiptomra a tíz csapás után! Vérré vált Nílus, jégeső által megtizedelt állatállomány, sáskák által tarlón hagyott szántóföldek, halott csecsemők és emberek – Egyiptom elpusztított országgá vált a csapások végére. Keménynek tűnik? Eltúlzottnak? Ó, ne gondold! Inkább Isten haragját lásd meg mindebben: Ő nem tudja könnyen venni a bűnt, a bűnre nincs enyhe ítélet. A bűn halált érdemel: örök, lelki és testi szenvedést a pokolban.
A meg nem érdemelt kegyelem. De Isten megmenti a népét. Miért? Biztos azért, mert ők jók és nem érdemlik a nyomorúságot – hiszen ha bűnösök lennének, Istennek büntetnie kellene őket. It jön a legjobb rész: mert nem! Ha valami világos a Kivonulás könyvéből, akkor az, hogy a zsidók halált érdemlő, bálványimádó, zúgolódó, engedetlen, hitetlen nép voltak. Ahogy Ezékiel megerősíti: „7Azt mondtam nekik: Mindenki vesse el szeme elől az utálatosságokat, és ne tegyétek magatokat tisztátalanná Egyiptom bálványaival! Én vagyok az ÚR, a ti Istenetek! 8De pártot ütöttek ellenem, s nem akartak hallgatni rám. Senki sem vetette el szeme elől az utálatosságokat, és nem hagyta el Egyiptom bálványait.” (Ez 20,7-8a)
Miért szabadítja meg őket Isten? Mert szereti őket. De miért szereti? Nem tudom. Azért, mert szereti. Ez az érthetetlen kegyelem, a bűnös felé való meg nem érdemelt kegyelem. Ugyanaz a kegyelem, amelyet Isten nekünk is kínál. Hív magához minket a bűnből. Nem azért, mert érdemeljük, nem azért, mert bármit tehetnénk, amivel kedvesebbek lehetünk Isten előtt. Hanem azért, mert szeretett.
3. Az ÚR, a szövetséges Isten

A dicsőséges Isten szövetséget kínál. Majd Isten tovább folytatja: „7Népemmé fogadlak titeket, Istenetek leszek, és megtudjátok, hogy én vagyok a ti URatok és Istenetek, aki kihoztalak titeket Egyiptom nehéz igája alól.” Ezeket a kijelentéseket akkor fogjuk értékelni, ha az előző szálakat összefonjuk. Itt van először is az ÚR, a fenséges, dicsőséges Isten, és ez az Isten, akit emberi szem nem láthat, most mély kapcsolatot kínál a népnek. Nem csupán szabadulást, nem csupán fizikai könnyebbséget, hanem attól sokkal többet: szövetséget! Szövetséget, amelyben Isten népe lesznek. Kapcsolatot, amelyben állandó közelségben lehetnek Istennel. És mindezt kínálja annak a népnek, akik bálványimádók, elégedetlenek, zúgolódók, türelmetlenek, követelőzők és lázadók.
Ez Mózes második könyvének csúcspontja: amikor a Sínai-hegy lábánál Mózes felépíti az oltárt, feláldozza az álatokat, és ráhinti a szövetség vérét a népre. „Íme, a szövetség vére, melyet az ÚR kötött veletek, ezen igék szerint.” (24,8) Majd Mózes a nép vezetőivel együtt meglátják Isten dicsőségét, és vacsoráznak az Ő szent jelenlétében. Ezzel vált láthatóvá a nép számára is, hogy a Mindenható elkötelezte magát szeretetre és hűségre népe mellett. E ceremónia előremutat az idők végére: amikor Isten népe együtt ehet és vigadhat a Bárány menyegzőjén.

Ez a kiváltság már önmagában is hihetetlennek tűnik, de ami tovább fokozza Isten szeretetének érthetetlenségét, az ár, amibe Istennek a szövetség került. A Sínai-hegy lábánál ugyanis állatoknak kellett meghalni. Ez előremutat egy 1500 évvel későbbi eseményre egy másik hegyen, a Golgotán, ahol Isten Fia, a végső áldozat kínhalált szenved azért, hogy Isten hű lehessen ígéretéhez, és kegyelmet gyakoroljon népén. Ez volt az ára Isten ígéretének. De Isten nem sajnálta, hanem értünk mindent odaadott, hogy most is, mindenki Őhozzá jöhessen, Vele megbékülhessen, Őt megismerhesse és szeresse.
A Törvény helyes értelmezése. Egyedül ez a szövetséges keret ad helyes képet a Törvény értelmezéséhez. Mert Mózes második könyve a Törvényről is szól, hiszen itt olvasunk a Tízparancsolatról. Vannak, akik szerint a Tízparancsolat egy általános erkölcsi mérce, ami szerint élnünk kell. Vagyis a Tízparancsolat mindenkinek szól. Azonban ez a hozzáállás megveti Isten kegyelmét, mert azt képzeli, hogy a Törvény rendelkezéseit bárki betarthatja. Figyelmen kívül hagyja a kegyelmet és Krisztus halálát, amely szükséges volt ahhoz, hogy Isten szövetségre lépjen a néppel. A bűnös embernek lehetetlen a Tízparancsolat szerint élnie, mert bűnös szívünk nem képes rá! Hogyan lehet, hogy ne legyen semmi fontosabb Istennél a szívünkben? Vagy hogyan lehet nem kívánni másét? Sehogy.
Mások azt mondják, hogy Krisztus után a Tízparancsolat már nem lényeges – vagyis az senkinek sem szól. De ha így lenne, miért tanítana Krisztus vagy Pál arról, hogyan éljük meg a Törvényt a mindennapokban? Miért mondta akkor azt Krisztus, hogy „nem azért jöttem, hogy a törvényt eltöröljem”? Vagy Pál azt, hogy „a törvény betöltése szeretet”?

E két szélsőség helyett értsük meg, hogy a Törvény nem mindenkinek és nem is senkinek szól, hanem valakiknek, Isten népének. A Törvény egy családfő által készített házirend, amely leírja a családban élés szabályait. Először a családhoz kell tartozni, azaz Isten gyermekének kell lenni. De ha valaki már odatartozik, annak komolyan kell azt venni. Nem úgy, mint egy kényszerzubbonyt, amely megkötöz, hanem mint egy kényelmes kabátot, amely védelmet nyújt a hidegtől, és tetszik Mennyei Atyánknak.
A szövetség népet követel. A szövetségnek van még egy gyakorlati oldala: egy népet követel. A zsidók, akik eddig csupán genetikai kapcsolatban álltak egymással. Ám a Sínai-hegy alatt a szövetségen keresztül mindannyiuknak Isten lett a királya és atyja. Így egy néppé, nemzetté formálódtak. Volt közös céljuk, közös Istenük. Ez igaz ránk, keresztyénekre is. Szedett-vedett népség vagyunk. Legtöbben nem ismertük egymást hitetlen korunkban. Egy dolog hozott minket össze: Jézus Krisztus szeretete. Nélküle ma se ismernénk egymást, hanem szótlanul elmennénk egymás mellett az utcán. De Vele minden más! Testvérekké tett minket, új szívet, hitet, vágyat és jövőt adott nekünk. Ha mindez így van, kedves budapesti gyülekezet, akkor nem kellene úgy élnünk, mint akik tényleg egy nép, rokonok, családtagok, barátok vagyunk?
4. Az ÚR, az üdvözítő

Végül Isten még egy dolgot ígér: „8És beviszlek titeket arra a földre, amelyet esküvel ígértem, hogy Ábrahámnak, Izsáknak és Jákóbnak adom, és nektek adom örökségül, én, az ÚR!” A haza ígérete mindig is hozzátartozott Isten tervéhez. Megígérte ezt Ábrahámnak (1Móz 15,18), megígérte a zsidóknak, de megígérte a keresztyéneknek is. Nekünk Isten nem e földön ígért hazát, hanem nekünk ígéri a mennyei Jeruzsálem csodálatos városát, ahol Isten minden ígérete beteljesedik. (1) A menny a teljes megváltás helyszíne lesz, ahol végleg megszabadulunk a bűn minden fogságától. (2) A mennyben teljesen Isten népe leszünk, Ő maga valóságosan köztünk lesz, és színről-színre fogjuk látni a mi Megváltó Krisztusunkat. (3) Az egy örök, végső, tökéletes boldogságú haza lesz számunkra. 

Látva Isten ígéreteit, mi lehet minderre a válaszunk? Őszinte, szívből jövő, hálával teli hódolat. HA meg akarjuk ragadni egy pontban Mózes második könyvének gyakorlati felszólítását, akkor ez az lenne: Isten szent és kegyelmes Isten, akinek teljes szívvel, szent félelemmel és örömmel kell szolgálni. Ez a könyv felmagasztalja és dicsőíti Istent, és a hatalmának bemutatásán, kegyelmének érzékeltetésén, törődő gondoskodásán keresztül arra szólít fel, hogy vegyük komolyan ezt az Urat és adjuk neki életünket. Keressük először az Ő országát és igazságát. Veszítsük el az életünket Krisztusért, hogy megtaláljuk azt az örökkévalóságban.

Hadd bontsam le három alkalmazáscsokorra ezt a nagy parancsot.

1. Istentisztelet. Isten szolgálatában a legfontosabb dolog az istentisztelet komolyanvétele. A könyv utolsó 16 fejezete lényegében arról szól, hogy mit kíván tőlünk Isten az istentiszteletben. Tehát kedves budapesti gyülekezet, vigyétek szívetekben el azt az igazságot, hogy életetek legfontosabb és legértelmesebb dolga az, ha Istent egyénileg vagy közösen imádjátok. Gyertek felkészülten vasárnaponként a szent Isten elé! Ne hanyagoljátok el napi csendességeteket.
2. Szent élet. Másodszor Isten szolgálata megnyilvánul a szent életben. Az, hogy kegyelem alatt vagyunk, és Krisztus minden bűnünket eltörölte, nem jelenti, hogy ne kellene törekednünk a szentségre és szent életre. Isten azért adta törvényét, hogy azokat betartsuk, és így odaszánjunk életünket és lényünket Istennek. Kedves gyülekezet, van bűn felismerése és megtérés az életetekben?
3. Néppé válás. A harmadik dolog pedig, amit Isten kér, hogy váljunk az Ő népévé. Ha megfigyeltétek, Mózes második könyve nem individualista könyv. Nem egyéneknek, hanem a népnek íródott. Tehát, kedves budapesti gyülekezet, ébredjünk tudatára, hogy Isten azt akarja, úgy éljünk mindennapjainkat, mint egy test tagjai. Figyeljünk egymásra, szeressük egymást, és a szolgálatokban és istentiszteletben egy cél vezéreljen: hogy közösen Őt imádjuk és az Ő országát építsük. Vajon majd, ha Isten számon kér minket az utolsó napon, mit mondunk majd: mit eredményezett e könyv az életünkben? Kívánom, hogy azon a napon majd tudj erre választ adni. Ámen. 



5

